SKRIFTLIG FORESPØRGSEL E-3661/02

af Rosa Miguélez Ramos (PSE) til Kommissionen

(18. december 2002)

Om: Olieforureningen i Galicia Natura 2000-nettet

Forureningen som følge af olietankskibet Prestiges havari og efterfølgende forlis har allerede haft alvorlige konsekvenser for ti naturområder, der af de galiciske myndigheder er foreslået som lokalitet af fællesskabsbetydning, og yderligere seks er truet. Alle disse indgår i det europæiske Natura 2000-net.

De allerede berørte områder er Betanzos-Mandeo ved Ría de Betanzos, Carnota-Monte Pindo, Corrubedo, Costa Ártabra, Costa da Morte, Costa de Dexo, Estaca de Bares, Monte y Lagoa de Louro, Río Zubío-O Castro og Río Anllons.

De alvorligt truede områder er Ría de Ortigueira-Mera, Ría de Foz-Masma, Río Eo, Río Ouro og Esteiro do Tambre.

Hvilke skridt agter Kommissionen at tage for at genskabe miljøet i disse økologisk set meget vigtige områder?

Svar afgivet på Kommissionens vegne af Margot Wallström

(26. februar 2003)

Det ærede medlem giver udtryk for sin bekymring over Prestige-ulykkens indvirkning på Natura 2000-nettet i Galicia, Spanien. Hændelsen indebærer en alvorlig trussel mod havets fauna og flora samt naturtyperne ved kysten i Galicia.

Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) er Fællesskabets vigtigste retsakt med hensyn til at sikre den europæiske biologiske mangfoldighed. Bevarelse, beskyttelse og forbedring af miljøets kvalitet, herunder bevaring af naturtyper samt vilde dyr og planter, er væsentlige målsætninger af almen interesse for Fællesskabet. Det vigtigste instrument til at nå disse mål er Natura 2000-nettet af beskyttede områder. Derfor skal enhver lokalitet, der indgår i Natura 2000-nettet, anses for at være af høj økologisk værdi. Hver enkelt medlemsstat er ansvarlig for identificering, udpegning og bevaring af de pågældende lokaliteter, som er vigtige for beskyttelsen af arter og naturtyper af fællesskabsbetydning.

I det ovennævnte direktiv er det bl.a. fastsat, at medlemsstaterne skal træffe passende foranstaltninger for at undgå forringelse af naturtyperne og arternes levesteder samt for at sikre genopretning eller opreholdelse af en gunstig bevaringsstatus.

Dog er Kommissionen klar over de exceptionelle omstændigheder, der gør sig gældende i denne situation. Selv om Kommissionen ikke selv er ansvarlig for genopretningsaktiviteterne, er det klart, at den erkender, at en række forholdsregler må styrkes yderligere, herunder især dem, der vedrører etablering af effektive systemer til at beskytte den europæiske miljøarv mod tilsvarende hændelser.

Desuden skal Kommissionen minde det ærede medlem om, at den spanske regering i henhold til den gældende forordning har mulighed for at benytte sig af visse finansielle midler fra Den Europæiske Fond for Regionaludvikling (EFRU) og Samhørighedsfonden, som allerede er blevet afsat til Spanien for tidsrummet 2000-2006 med henblik på at imødegå følgerne af denne katastrofe.

Kommissionen kan oplyse det ærede medlem om, at de spanske myndigheder indtil dato kun har meddelt, at det var deres hensigt at benytte foranstaltning nr. 3.5 (Actuaciones medioambiental in costas) i det operationnelle program for Galicia 2000-2006. Der er tale om et budget på 64 516 472 EUR til gennemførelse af en række genetableringsforanstaltninger.

De spanske myndigheder forelagde den 14. januar 2003 Kommissionen en officiel anmodning om at mobilisere Den Europæiske Unions Solidaritetsfond (EUSF) samt om at yde øjeblikkelig finansiel støtte til at afbøde følgerne af Prestige-ulykken.

Kommissionen vil omgående foretage en grundig gennemgang af denne ansøgning på grundlag af de informationer, den har modtaget. Den vil hurtigst muligt afgive svar herpå i overensstemmelse med kravene i EUSF-forordningen.

Det ærede medlem henvises ligeledes til Kommissionens svar på skriftlig forespørgsel E-3659/02(2) om støtte til ofrene for det olieudslip, som er forårsaget af olietankeren Prestige's forlis.

(1) EFT L 206 af 22.7.1992.

(2) EFT C 161 E af 10.7.2003, s. 125.